
Mitt navn er Veronica L. Klinge. Jeg jobber som helsesykepleier på skolen, og er tilstede mandag til fredag.

Helsesykepleierens fokus er å fremme god helse og forebygge sykdom hos elevene. Det gjør vi ved å ha undervisning, gruppetilbud, foreldreveiledning og individuell oppfølging. Vi samarbeider tett med skolens personale og foreldre, slik at skolehverdagen skal bli god for elevene. Vi deltar også på skolens ressursmøter og bidrar med henvisning til andre instanser ved behov. 
 
På 8. trinn har vi undervisning om helse. Vi snakker da om temaer som fysisk, psykisk helse og seksuell helse, trivsel, søvn, ernæring, fysisk aktivitet, vold og overgrep. I etterkant av undervisningen får elevene et tilbud om helsesamtale hvor vi snakker om temaene fra undervisningen. Alle elevene får tilbud om å måle vekt og høyde noe som er en anbefaling fra helsedirektoratet. Dette fordi det ønskes en oversikt over vekstutviklingen hos barn i Norge. Det viktigste er at barnet følger egen kurve og vi tar kontakt dersom vi lurer på noe angående utviklingen. Vi snakker ikke med ungdommen om endringer i vekstkurven. 
 
På 9. trinn har vi undervisning om seksuell helse hvor vi bruker undervisningsprogrammet fra “Spør først” som er utarbeidet med støtte fra Helsedirektoratet. Målet er å forebygge vold og seksuelle overgrep samt gi ungdommene god undervisning om seksuell helse.
 
På 10. trinn settes den siste vaksinen som er i barnevaksinasjonsprogrammet. På våren i 10ene gir vi informasjon om hva det innebærer å være helserettslig myndig.   

Ellers har ungdommene mulighet for å komme til “åpen dør” for spørsmål eller samtaler.
Som helsesykepleier har jeg taushetsplikt. Barn som er fylt 12 år har stor medbestemmelsesrett for egen helse. Likevel vil vi oppfordre barnet selv til å snakke med dere når noe er utfordrende og /eller at vi også kontakter dere. Dere som foreldre er de viktigste for ungdommene og vi opplever det derfor verdifullt å samarbeide. Telefonnummeret mitt finner dere på skolens hjemmeside eller send meg melding på HelseNorge.

Lykke til med en ny og spennende tid på ungdomsskolen. 

Skolehelsetjenesten  
Foreldremøte 8. trinn.

